CELEX: 32011D0544
Language: lt
Date: 2011-09-16 00:00:00
Title: 2011/544/ES: 2011 m. rugsėjo 16 d. Komisijos įgyvendinimo sprendimas, kuriuo nustatomas bendrasis gazolių ir žibalo mokestinis žymiklis (pranešta dokumentu Nr. C(2011) 6422)

17.9.2011   
            
            
               LT
            
            
               Europos Sąjungos oficialusis leidinys
            
            
               L 241/31
            
         KOMISIJOS ĮGYVENDINIMO SPRENDIMAS
   2011 m. rugsėjo 16 d.
   kuriuo nustatomas bendrasis gazolių ir žibalo mokestinis žymiklis
   (pranešta dokumentu Nr. C(2011) 6422)
   (2011/544/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1995 m. lapkričio 27 d. Tarybos direktyvą 95/60/EB dėl gazolių ir žibalo žymėjimo mokesčių tikslams (1), ypač į jos 2 straipsnio 2 dalį,
   kadangi:
   
               (1)
            
            
               tam, kad tinkamai veiktų vidaus rinka, ir ypač siekiant užkirsti kelią mokesčių slėpimui, Direktyva 95/60/EB nustatyta bendra žymėjimo sistema, pagal kurią identifikuojami gazoliai, kurių KN kodas 2710 00 69, ir žibalas, kurio KN kodas 2710 00 55, ir kurie tiekiami rinkai be akcizo arba taikant sumažintą akcizo tarifą. Nuo 2002 m. pirmasis kodas buvo išskaidytas į KN kodus 2710 19 41, 2710 19 45 ir 2710 19 49, kad būtų atsižvelgiama į sieros kiekį gazolyje, o antrasis pakeistas KN kodu 2710 19 25;
            
         
               (2)
            
            
               2006 m. birželio 22 d. Komisijos sprendimu 2006/428/EB, nustatančiu bendrąjį mokestinį žymiklį gazoliams ir žibalui (2), nustatyta, kad produktas, kurio mokslinis pavadinimas N-etil-N-[2-(1-izobutoksietoksi)etil]-4-(fenilazo)anilinas (žymiklis „Solvent Yellow 124“), yra Direktyvoje 95/60/EB nurodytas bendrasis mokestinis žymiklis gazoliams ir žibalui, kurie neapmokestinti visu tarifu, taikomu energetikos produktams, naudojamiems kaip variklių kuras;
            
         
               (3)
            
            
               Sprendimo 2006/428/EB 2 straipsnyje nustatyta, kad šis sprendimas turi būti peržiūrėtas ne vėliau kaip iki 2011 m. gruodžio 31 d., atsižvelgiant į žymėjimo sistemų srities techninę pažangą ir į būtinybę kovoti su sukčiavimu naudojant mineralines alyvas, kurios neapmokestintos akcizais arba kurioms taikomas sumažintas akcizų tarifas;
            
         
               (4)
            
            
               peržiūrint sprendimą buvo surengtos konsultacijos su valstybėmis narėmis. Valstybės narės mano, kad iš esmės žymiklis „Solvent Yellow 124“ atlieka numatytą funkciją kovojant su sukčiavimu naudojant mineralines alyvas, kurios neapmokestintos akcizais arba kurioms taikomas sumažintas akcizų tarifas;
            
         
               (5)
            
            
               nepranešta apie jokias problemas, susijusias su žymiklio „Solvent Yellow 124“ poveikiu sveikatai ir aplinkai;
            
         
               (6)
            
            
               iki šiol nepateiktas arba atitinkama moksline informacija nepatvirtintas joks kitas produktas, kuris galėtų pakeisti žymiklį „Solvent Yellow 124“ ir kuris atitiktų visus kriterijus, pagal kuriuos žymiklis „Solvent Yellow 124“ buvo pasirinktas kaip bendrasis mokestinis žymiklis;
            
         
               (7)
            
            
               žymiklį „Solvent Yellow 124“ reikėtų ir toliau naudoti kaip bendrąjį mokestinį žymiklį, kaip apibrėžta Direktyvoje 95/60/EB ir joje nustatytomis sąlygomis;
            
         
               (8)
            
            
               šis sprendimas nė vienos įmonės neatleidžia nuo įsipareigojimų pagal Sutarties 102 straipsnį;
            
         
               (9)
            
            
               nustatant terminą, po kurio šis sprendimas turi būti peržiūrimas, reikėtų atsižvelgti į mokslo pasiekimus;
            
         
               (10)
            
            
               tačiau sprendimą reikėtų persvarstyti nelaukiant termino pabaigos, jeigu būtų nustatyta, kad naudojant žymiklį „Solvent Yellow 124“ nuslepiama vis daugiau mokesčių arba daroma didesnė žala sveikatai ar aplinkai;
            
         
               (11)
            
            
               Sprendimą 2006/428/EB reikėtų pakeisti dėl aiškumo ir skaidrumo;
            
         
               (12)
            
            
               šiame sprendime nustatytos priemonės atitinka Akcizų komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Direktyvoje 95/60/EB nurodytas bendrasis mokestinis žymiklis gazoliams, kurių KN kodai 2710 19 41, 2710 19 45 ir 2710 19 49, ir žibalui, kurio KN kodas 2710 19 25, yra žymiklis „Solvent Yellow 124“, kaip apibrėžta šio sprendimo priede.
   Valstybės narės nustato ne mažesnį nei 6 mg ir ne didesnį nei 9 mg žymiklio viename mineralinės alyvos litre žymėtiną kiekį.
   2 straipsnis
   Šis sprendimas turi būti peržiūrėtas ne vėliau kaip iki 2016 m. gruodžio 31 d., atsižvelgiant į žymėjimo sistemų srities techninę pažangą ir į būtinybę kovoti su sukčiavimu naudojant energetikos produktus, kurie neapmokestinti akcizais arba kuriems taikomas sumažintas akcizų tarifas.
   Nustačius, kad naudojant žymiklį „Solvent Yellow 124“ nuslepiama vis daugiau mokesčių arba daroma didesnė žala sveikatai ar aplinkai, sprendimas turi būti peržiūrimas anksčiau.
   3 straipsnis
   Sprendimas 2006/428/EB panaikinamas.
   4 straipsnis
   Šis sprendimas skirtas valstybėms narėms.
   
      Priimta Briuselyje 2011 m. rugsėjo 16 d.
      
         
            Komisijos vardu
         
         Algirdas ŠEMETA
         
            Komisijos narys
         
      
   
   
      (1)  OL L 291, 1995 12 6, p. 46.
   
      (2)  OL L 172, 2006 6 24, p. 15.
   
      PRIEDAS
      
                  1.
               
               
                  Identifikavimas pagal spalvinį indeksą: Solvent Yellow 124.
                  
               
            
                  2.
               
               
                  Mokslinis pavadinimas: N-etil-N-[2-(1-izobutoksietoksi)etil]-4-(fenilazo)anilinas.